Pročko, Jozef, poslanec NR SR (2023-03-17):
Milá jedna kolegyňa a deviati kolegovia, desiati, jedenásti kolegovia, pardon, aj pán právnik. Pekné dobré ráno, vám všetkým želám. Ja nebudem dlhý, ja len chcem povedať, že aj ja som, teda už som to hovoril, aj ja som jeden z tých, ktorí učili telesnú výchovu, skončil som fakultu telesnej výchovy a športu a nieže som hlboko presvedčený, ale je to naozaj veľmi dôležitá vec, aby sme dali tri hodiny telesnej výchovy. Ja som za päť hodín telesnej výchovy. Máme päť hodín slovenčiny na základných školách (reakcia z pléna), deväť, pardon, áno, v prvom ročníku, deväť, v prvom stupni (reakcia z pléna), v prvom ročníku, tak. Takže ja som naozaj za to, aby sme mali telesnú výchovu, pretože ten zdravotný faktor, o ktorom tu hovorila kolegyňa Horváthová, je veľmi dôležitý. Sami dobre viete, aké máme deti, ako nám deti vyrastajú, v akom prostredí, ako sú ovplyvnené technológiami, ktoré namiesto toho, aby ich dali, alebo aby, namiesto aby športovali, tak tie deti sa venujú mobilom, počítačom a činnosti okolo týchto nových technológií. Počul som tu od pána bývalého ministra Gröhlinga, ako sa to nedá. Naozaj ma to veľmi, veľmi iritovalo, pretože ja som učil telesnú výchovu a chcem vám povedať príbeh. Ja som vyrastal ako syn školníka a určite mnohí z vás si pamätajú, ako sa vtedy učila telesná výchova. My sme mali telesnú výchovu pod bránou v škole, v starej škole, nemali sme telocvičňu. Vtedy telocvične vôbec neboli a ak boli, tak len naozaj vo vybraných mestách, krajských, dokonca ani okresné mestá niektoré nemali telocvične, a tá telesná výchova sa učila. Nie je pravda, čo hovoril pán Gröhling, a zavádzal, ale zavádzal naozaj na základe informácií, ktoré si ministerstvo vypracovalo, tak ako si ministerstvo dalo vypracovať informácie, ktoré budú rozprávať, že inštitúcie a školy nechcú telesnú výchovu, tak keby som bol ja minister školstva, tak si vypracujem, vypracujem informácie, ktoré budú rozprávať, že školy chcú telesnú výchovu. Ale tu nejde o to, že či tí riaditelia chcú telesnú výchovu, tu ide o to, čo chcú, čo chceme my pre naše deti. Ak chceme, aby naše deti boli zdravé, aby naše deti boli životaschopné, aby nemali skoliózy, ako sa to tu hovorilo, aby nemali rôzne obezity a cukrovky, tak tá telesná výchova je potrebná. Je potrebné viesť naše deti k športu a urobiť všetko pre to, nie rozprávať o tom, ako sa to nedá, ale urobiť všetko pre to. Ja keď som učil telesnú výchovu, tak mne na prvú hodinu telesnej výchovy prišli tri dievčatá a ostatné mali problémy, nemohli, lebo mali buď svoje dni, alebo ich bolela ruka, hlava a mali, mali rôzne problémy. Ja som tú telesnú výchovu učil spôsobom, že na ďalšie hodiny mi chodili všetky žiačky a všetky žiačky cvičili tú telesnú výchovu. Keď som sa ich spýtal, veď dievčatá, vy máte svoje dni, nie? „Ale nie, nie, nie, my budeme cvičiť.“ Je to aj o tom, o tom prístupe toho človeka a toho pedagóga a s Karolom sme sa o tom rozprávali, že naozaj tí telocvikári možno to kedysi bolo trochu iné a ja si tiež pamätám svojich kolegov, keď som učil, ktorí dali loptu žiakom a tí žiaci zobrali loptu a kopali si. Je to o prístupe, ale to nie je len o prístupe telocvikára, ale aj o prístupe matematikára, fyzikára. Keď vie ten fyzikár zaujať, tak je to dobré. Ja keď som na základnej škole, ja som na základnej nemal matematiku, lebo ma učila moja triedna a tá učila tak matematiku, že som mal čisté jednotky. Na strednej škole som miloval biológiu, lebo môj triedny profesor bol biológ a tiež učil biológiu spôsobom, že som hltal tú biológiu. Ale ja som vo svojom živote mal šťastie na telocvikárov, ktorí ma priviedli k športu. Ja som aktívne športoval, ktorí ma priviedli k športu a aj vďaka nim, aj vďaka nim som vyštudoval fakultu telesnej výchovy a športu a chcel som ísť učiť telesnú výchovu. Ja chcem povedať len jedno. Plne podporím, plne podporím a podporujem od začiatku to, čo robí Karol, to, čo robil aj Rišo Nemec, to, čo robila Mária Šofranko, to, čo robil Šefčík, Vons a ďalší naši, Garstková, ospravedlňujem sa. To, čo robili aj kolegovia, Kašper, ako to podporujú, takže veľmi, veľmi, veľmi kvitujem prácu mojich kolegov poslancov a som plne presvedčený, že aj saskári podporia tento zákon a nájdeme spoločnú cestu na to, aby naše deti cvičili tri hodiny telesnej výchovy. Nie sú problémy a všetky problémy, ktoré sú, sa dajú nádherne vyriešiť, či už sú to telocvične, či už je to nedostatok pedagógov, všetko sa dá vyriešiť, všetko sa dá. A ako Karol povedal, ja tiež, od malička ja nemám rád, keď niekto rozpráva, že to sa nedá, to sa nedá, to nevieme. Toto keď mi niekto povie, tak s takým človekom ja nechcem spolupracovať. Dá sa. Takže, milé vy oklieštené plénum, milí Slováci, ktorí si pozriete tento môj vstup, ja som hlboko presvedčený, že každý jeden človek, normálny človek na Slovensku, otec, matka chce, aby jeho deti boli zdravé. A telesná výchova a zvýšenie počtu telesných, hodín telesnej výchovy toto zaručí. Robme všetko pre to, aby sme mali zdravé deti. Ďakujem.